Tamara Wernli

D **Tamara Wernli** (* 18. Novämber 1972 z Baasel) isch e Baasler Moderatorin, Kolumnistin, Autorin und Webvideobroduzäntin.

## Lääbe
D Wernli isch z Baasel ufgwaggse, isch uf s Gümnasium und het mit em äidgenössische Handelsdiplom abgschlosse. Si het fümf Joor lang in de USA gläbt, e Schauspiil-Usbildig z Los Angeles gmacht und sich zum „Professional Designation in Marketing“ (Marketingplaner) an dr University of California (UCLA) z Los Angeles usbildet. Spööter het si e Witerbildig am Schwizerische *Public-Relations*-Instidut SPRI zur PR-Fachfrau gmacht und iir Uniwersidäätsstudium mit em Bätscheler in Gschicht, „BA (Hons) History“, an dr *Open University*, Milton Keynes (UK), abgschlosse. Si schribt und schwätzt fliessend Änglisch, Franzöösisch, Dütsch und Mundart.

Bi dr *[[Basler Zeitung|Baasler Zitig]]* het si in iirer wöchentlige Rubrik „Tamaras Welt“ über gsellschaftligi Thema gschriibe. Bim TV-Sänder *[[Telebasel]]* isch si vo 1999 aa fast 20&nbsp;Joor lang Noochrichde-Moderatoorin gsi und het joorelang au as Gastgääbere, Broduzäntin und Redakdere iiri äigene Tokshous gha („CinéBâle“, „Tamara uff Bsuech“, „Kochen im Schloss“). Si verfasst für Undernääme Bordret, Interwiu, Kolumne und Repordaasche. Ändi 2018 isch si as Kolumnistin zur *[[Weltwoche|Wältwuche]]* gange.

D Wernli het meereri Büecher gschriibe und gläägentlig Text bi dr *Huffington Post Deutschland* veröffentligt, bis 2017 bi er *Achse des Guten* und bis Middi 2019 im Magazin *Tichys Einblick*. Si het e Kanaal uf *[[YouTube]]* mit Kommentäär zu gsellschaftlige Thema. 

Für iiri Aarbet as Kolumnistin und Videobloggerin het d Wernli 2019 dr „Liberal Award“ vo de Jungfreisinnige Kanton Züüri (JFZH) üüberchoo. Im Summer 2021 isch si noch em *Top Magazin* öini vo de sibzig iiflussriichste dütschsproochige *Youtuber* gsi.

D Wernli isch verhürootet und het käini Chinder.

Si schafft z Baasel as sälbständigi Moderatoorin, Kolumnistin, Autoorin und Webwideobroduzäntin. 

## Posizioone
Es git Lüt, wo sääge ass d Wernli en Antifeministin sig. Si sälber gseet das nid eso: Iiri Kritik am modärne Feminismus sig nit «anti-feministisch», si häig äifach en anderi Uffassig vo Emanzipazioon. Iire Standpunkt isch, ass Fordrige wie e Fraue-Kwoote oder d Stigmatisierig vom «wisse alte Maa» nüt wurde bringe. D Christina Neuhaus het in dr liberaal-bürgerlig-konserwatiive ''Neue Zürcher Zitig'' gschriibe, ass Schurnaliste, wo si zerst as «Poster-Girl vo dr nöije Rächte» oder „antifeministischs *[[It-Girl]]*“ daargstellt häi, iiri Aasichte mäistens noch eme erste Dräffe gänderet häige: Si sig «emanzipiert, gschäftsdüchdig und gsellschaftspolitisch zimlig liberaal.» In ere Kolumne in dr Wältwuche het sich d Wernli gegen e gsamtschwizerischs Burkaverbot stark gmacht. Si het argumentiert, e Chläidervorschrift sig nit liberaal und wurd «stark in s Lääbe und d Freihäit vo deene 100 Fraue iigrife».

## Büecher
* * „...Sexualität ist wie Essen und Trinken, das tut man auch jeden Tag...“: ein Blick hinter die Kulissen der Sendung CinéBâle : mit Christian Gross, Sir Peter Ustinov, Anita Fetz, Viktor Giacobbo und vielen mehr...*, Spalentor-Verlag, 2005, ISBN 978-3-9081-4216-4.
* *Blind Date mit Folgen*, Gmeiner-Verlag, 2011, ISBN 978-3-8392-1203-5.
* *Happy Valentine!* (mit Julia K. Stein und Elke Mascha Blankenburg), Gmeiner-Verlag, 2016, ISBN 978-3-7349-9201-8.

## Weblingg
* 
* Offizielli Website vo dr Tamara Wernli
* Youtube-Kanal vo dr Tamara Wernli
* Michèle Binswanger: *Jetzt belächelt sie keiner mehr.* In: *[[Tages-Anzeiger]]*, 28. August 2018 (Onläin)
* Ilona Stämpfli: ''Tamara Wernlis Spiel''. Video in: SRF 1, *Reporter* vom 4. Novämber 2018 (YouTube)

## Fuessnoote